Suna (upė)
Suna (rus. Суна) – upė Rusijoje, Karelijoje. Išteka iš Kivijarvio ežero Vakarų Karelijos aukštumoje. Teka į pietryčius, prateka eilę ežerų (Gimolio, Porso, Lindo, Pialo). Įteka į Onegos ežerą netoli Kondopogos. Sunos vagoje gausu (>50) slenksčių ir krioklių, tarp jų antras pagal aukštį Europos lygumų krioklys Kivačas (11 m). Žemiau šio krioklio (27 km nuo žiočių) upė laivuojama. Įrengta hidroelektrinių kaskada, dalis Sunos vandens kanalu nukreipta į Kondopogos tvenkinį.